Personlig rapport for: ENFJ



**Indhold**

JTI typologi **3**

Stærke sider ved din dominante funktion (F*e*) **3**

Stærke sider ved dine præferencer **4**

Generelle egenskaber ved dine præferencer **5**

Til eftertanke **6**

Din undertrykte funktion (T*i*) **7**

Kommunikation **7**

Læringsstil **8**

Karriere **8**

Arbejdsstil **9**

Trivsel og "succes" **10**

Arbejdsmiljø **11**

En lille bøn for ENFJ’eren **11**

Du kan dække rollen som: Formidler **12**

Du kan dække rollen som: Informator **13**

Du kan dække rollen som: Samspilsforvalter **14**

Teamadfærd **15**

|  |
| --- |
| JTI typologi for: **ENFJ** |
| **Handlingsrettet og målrettet,**  nyskabende, menneskeorienteret type |

**Ekstrovert (E) -** handlingsrettet

**Intuitiv (N) -** nyskabende

**Følende (F) -** menneskeorienteret

**Vurderende (J) -** organiseret

Du baserer din opmærksomhed på intuition (N) og vurderinger på følefunktionen (F). Derfor foretager du dine vurderinger og beslutninger på baggrund af en værdibaseret vurdering (F) af de muligheder, som du observerer (N).

Med NF-kombinationen tager du dine beslutninger med personlig varme, men siden du foretrækker intuition, interesserer du dig ikke for fakta i særlig stor grad, men for muligheder.

Din intuitive indsigt retter sig mod menneskelige relationer og muligheder, som du med personlig varme (F) både forholder dig indsigtsfuldt og entusiastisk til.

Præferencer rækkefølge:

1. Fe

2. Ni

3. Se

4. Ti

Stærke sider ved din dominante funktion (F*e*)

Din dominante funktion (nr. 1) er følelse (F), som er den funktion, der er mest foretrukken og dominerende hos dig. Med ekstrovert følelse (Fe) vil du ofte kommunikere til andre mennesker om dine personlige værdier og tanker. Med følelse (F) som dominant funktion vil du kunne have flere af følgende stærke sider:

* er dygtig i indlevelse og forståelse af andre mennesker
* er venlig og imødekommende
* kan forudsige hvordan andre vil reagere
* giver plads til formidlende omstændigheder
* er opmærksom på værdier
* værdsætter det, som hver enkelt person bidrager med
* tager ansvar for andre

Din støttefunktion (nr. 2) er intuition, som du bruger til at se muligheder for dig og andre mennesker. I tillæg er den med til at skabe balance i din personlighed, ved at den er introvert (Ni). Støttefunktionen viser du sjældnere til andre, da den er introvert.

Stærke sider ved dine præferencer

Som ENFJ’er har du din styrke i at fokusere og bruge energien, færdighederne og dine kundskaber i den ydre verden blandt mennesker og ting (E). Ved at du viser din energi, vil andre ofte også blive fyldt af energi. Du kan lide at arbejde sammen med andre, opretter kontakt, og etablerer og bruger netværk. Du deler dine ideer og tanker, efterhånden som de opleves, er optaget af handling og har ingen problemer med at være i gang med mange opgaver samtidigt. Sædvanligvis foretrækker du mundtlig kommunikation fremfor skriftlig.

Med præference for intuition (N) fokuserer du på mening, muligheder og mønstre om det, som ligger i fremtiden, og du er dermed opmærksom på helheden i det, der sker, eller i en sag. Du oversætter ord til mening og mening til ord. Du stoler på det skrevne og det udtalte ord, er interesseret i teori og fokuserer på at finde nye måder at gøre ting på. På baggrund af dette kan du opfange ideer og se nye sammenhænge.

Færdigheder med følelse (F) er, at du anvender en beslutningsproces, hvor du bruger værdier og overbevisning til at drage konklusioner. Du vil kende værdien af et alternativ, og hvordan dette vil påvirke andre mennesker. Du ser på ideer og produkter med et positivt sind og tjekker dine objektive data med dine værdier - hvad du selv eller andre kan lide eller ikke kan lide. Hvilken effekt, beslutninger har på mennesker, er vigtigt for dig, og du forsøger at skabe en harmonisk stemning, hvor mennesker kan vokse og bruge deres talenter og færdigheder.

Ved hjælp af vurdering (J) organiserer du dit liv i den ydre verden på en planlagt og organiseret måde. Du organiserer ideer og sager og forsøger at kontrollere situationen, sådan at kvaliteten bliver opretholdt. Du arbejder med jævn hastighed mod målet og er god til at holde tidsfrister. Du kommunikerer en målbevidst og beslutsom holdning og kræver ofte, at beslutninger skal træffes ud fra den information, som er tilgængelig.

|  |  |
| --- | --- |
| E | **N** |
| * Fokuserer og bruger din energi blandt andre mennesker * Giver andre energi * Deler tanker og ideer undervejs og er optaget af handling * Kan være i gang med mange opgaver på samme tid * Udvikler færdigheder og kundskab ved at samarbejde og skabe netværk | * Fokuserer på fremtiden og fremtidige muligheder * Er god til at se helheden og sammenhængen i det, der sker * Bruger teori og fokuserer på nye måder at gøre ting på * Er god til at opfange ideer og se nye sammenhænge |
| F | J |
| * Anvender værdier og overbevisning, når du beslutter * Er optaget af, hvordan beslutninger påvirker andre mennesker * Tjekker saglige og objektive data med dine værdier * Behandler mennesker med varme og sympati * Lægger vægt på at forstå menneskers behov og skabe harmoni | * Er god til at organisere og planlægge * Er god til at passe på, at kvaliteten og tidsfrister bliver opretholdt * Arbejder med jævn hastighed mod målet * Er målbevidst og beslutsom. * Er god til at beslutte ud fra den information, der er tilgængelig |

Generelle egenskaber ved dine præferencer

Som ENFJ’er er du venlig, social, taktfuld og sympatisk. Du udstråler kammeratskab og fællesskab og sætter stor pris på harmonisk samvær med andre mennesker. Du er optaget af, hvordan andre tænker og føler, og du fokuserer på at forstå, støtte og opmuntre dem. I tillæg er du udholdende, samvittighedsfuld og velordnet selv i små sager.

Du er en mester i at skabe menneskelige relationer; du er forstående og tolerant, og du påskønner og bryder dig først og fremmest om menneskene omkring dig (E). Du tænker bedst, når du snakker med folk. Sædvanligvis kan du bedre lide at snakke om dine visioner end mange andre ¬typer. Uanset indhold, vil kommunikationen sandsynligvis dreje sig om menneskelige spørgsmål eller den menneskelige dimension af ikke-menneskelige emner. Du er dygtig med mennesker og er god til at lede gruppeprocesser.

Du har ofte klare opfattelser af, hvad der er rigtigt og galt, og fortæller dette ofte og gerne. Med din dynamiske, positive og energiske stil, håndterer du gerne forandringer bedre end mange andre typer.

Du er først og fremmest interesseret i at se mulighederne (N) udover det, som er den øjeblikkelige situation, velkendt og åbenbart. Din intuition øger din indsigt, dine visioner, og din nysgerrighed i forhold til nye ideer. Du kan blive drevet frem af en opfattelse om, hvordan tingene kunne være eller vil blive i fremtiden. Selv om dette kan give et resultat, som indeholder stor succes på det overordnede plan, kan der være fare for betydelige fejl på fakta-planet.

Meget af din glæde og tilfredsstillelse kommer fra den varme (F), du føler ved at have folk omkring dig. Menneskelige behov bliver taget alvorligt, og du tager dig af dette. Du har en tendens til at koncentrere dig om andre menneskers beundringsværdige kvaliteter og er loyal over for respekterede personer, institutioner eller sager. Du kan imidlertid have en tendens til at idealisere meget af det, du beundrer.

Du har evnen til at se værdien i andre menneskers opfattelser. Selv om dette er meninger, som er i konflikt med dine egne, har du troen på, at enighed og harmoni kan opnås, og ofte klarer du også at opnå en sådan enighed. For at opnå denne harmoni er du villig til at være enig i andre menneskers synspunkter inden for rimelighedens grænser. Principper får i sådanne tilfælde måske lavere prioritet. Du har behov for at få ros og opmuntring, er glad for at få det, og er følsom over for ligegyldighed. Et godt samarbejde med andre forventes. Dine beslutninger foretager du på grundlag af dine egne værdier. Selv om du ofte kan lide at tage beslutninger, er det ikke nødvendigt for dig at tage alle beslutningerne selv. En fare kan være, at du tager beslutninger for hurtigt – før du forstår hele situationen.

Som ENFJ’er har du ofte høje mål, og det lykkes dig sandsynligvis overraskende godt at leve op til målene (J). Uanset hvor succesrig du er, vil du næsten altid stræbe efter mere. På baggrund af dette kan du få en følelse af ufuldkommenhed, noget som sjældent bliver udtrykt, men som ofte ligger lige under overfladen – en følelse af at være mindre værd, end du skulle være.

Du ønsker at få ting til at ske og finder det vanskeligt at forstå andre, som har en stil, som mere går ud på at forstå situationer snarere end at forandre dem. I en ledersituation fortæller du sædvanligvis folk om deres ansvar på en tydelig måde og forventer, at det bliver udført. At give ordrer er ikke din måde at gøre det på.

Som ven og kammerat vil du være opmærksom på andres behov. Du vil være støttende og opmuntrende og vil forsøge at få det bedste ud af dine venner. Mange vil synes, at det er morsomt og spændende at være sammen med dig.

I et parforhold vil du sandsynligvis være betænksom og entusiastisk involveret. Du vil forsøge at få det bedste ud af partneren, bringe morskab og varme til forholdet, og er villig til at arbejde hårdt for at få ting til at fungere. Hvis det ikke går godt, kan du imidlertid påtage dig skylden for dette.

Du spørger ofte partneren, om han/hun har det godt. Dette er sædvanligvis positivt, men for nogen kan dette være en smule irriterende. Du kan imidlertid blive så optaget af andre, at du ignorerer dine egne behov. Et andet problemområde er, at du ikke kan lide og undgår konflikter. Du kan have tendens til at skubbe problemerne ind under gulvtæppet, sådan at de kommer frem ved en senere anledning.

Forældrerollen vil du tage vældig alvorligt. Du vil være varm, støttende, stolt og loyal over for dine børn. Du vil forsøge at være en god rollemodel for dine børn og vil overføre dine værdier til dem.

Du er optaget af børnenes adfærd og har klare værdier for, hvad der er rigtigt og forkert. Imidlertid vil du kunne blive opfattet som vældig striks og i værste fald kontrollerende. Du kan også glemme at give dine børn plads til at fejle, lære og vokse.

Til eftertanke

* Kan være offer for blind loyalitet
* Kan feje problemer ind under gulvtæppet i en konfliktsituation og ikke håndtere dette konstruktivt
* Kan blive for optaget af mellemmenneskelige forhold på bekostning af de opgaver, som skal udføres
* Indser måske ikke folks begrænsninger.
* Kan tage kritik svært personlig
* Ser måske ikke det objektive indhold i tilbagemeldinger

Som ENFJ’er kan du, fordi du er optaget af andre mennesker (E), bruge for meget tid til socialt samvær. I arbejdsmæssig sammenhæng kan det føre til, at du kan være for lidt kortfattet og forretningsmæssig, og din omgængelighed kan sinke arbejdet.

Dersom du ikke har taget dig tid til at indhente førstehåndskundskab om en person eller en situation, kan det hænde, at dine handlinger ikke fungerer, sådan som du havde tænkt dig. Når du begynder på et nyt projekt eller i et nyt job, kan du gøre ting, som, du antager, burde gøres (N) i stedet for at tage dig tid til at finde ud af, hvad der virkelig er ønskeligt og nødvendigt.

Du vil sædvanligvis synes, at det er specielt vanskeligt at indrømme sandheden, når denne drejer sig om problemer med mennesker eller ting, som du bryder dig meget om (F). Dersom du ikke tør at blive konfronteret med ubehagelige fakta eller nægter at se på kritik, selv om det sårer, vil du ofte kunne ignorere dine problemer i stedet for at lede efter en god løsning.

Som ENFJ’er har du evnen til at se værdien i andre menneskers opfattelser (F). Med din tro på andre mennesker bør du være varsom med at koncentrere dig så meget om andre menneskers synspunkter, at du helt glemmer dine egne. Hvad ting betyder, er meget mere interessant, end hvad de i virkeligheden er. Dette kan resultere i en slags idealisme, der kan underminere din virkelighedssans og gøre den noget kunstig.

Under jobinterviewet kan du blive for generelt snakkende og for lidt fokuseret på at sælge dine stærke sider. Understreg, hvilket bidrag du kan komme med til organisationen. Vis, hvordan dine menneskelige færdigheder kan bidrage og påvirke resultatet. Hvis du bliver stresset, kan du blive kritisk både i forhold til dig selv og jobbet.

Din undertrykte funktion (T*i*)

Din undertrykte og mindst foretrukne funktion (nr. 4) er den modsatte af din

dominante, foretrukne funktion. Den fungerer ubevidst og primitivt, fordi den ofte er sparsomt udviklet og uvant for dig. Den undertrykte funktion aktiviseres af

træthed, stress, beruselse eller en hvilken som helst situation, hvor tilliden til din hovedfunktion svækkes. Når du er ude af balance, bliver du også let sårbar. Ofte giver den undertrykte funktion en kraftig udløsning af følelser, og du kan opleve, at du føler dig utryg og humørsyg. Når din undertrykte funktion gør dig usikker, kan du reagere på en måde, som kan opleves, som om du sender ”tyrannen” i dig ud for at forsvare dig.

Når din undertrykte funktion er virksom, er det vanskeligt for din dominante funktion at fungere. Ideer, tanker og følelser, som kommer til overfladen, bliver ikke forankret i virkeligheden, og du er heller ikke tilgængelig for en fornuftig diskussion med andre mennesker.

Observer, hvordan du forholder dig til andre, når du er udkørt, stresset eller træt, og forsøg at få et mestringsforhold til din undertrykte funktion. Ved at kende til sin egen "tyran" kan du se humoristisk på den, når den opstår. Forståelse for egen "tyran" fører også til, at du bliver mere fortrolig med "tyrannen" hos andre mennesker. Dermed vil du ikke tage det så personligt, når andre bruger deres "tyran" mod dig.

Siden introvert tænkning (Ti) er din undertrykte funktion, vil du kunne:

* gå for dig selv for at tænke
* blive hyper-kritisk
* blive kritisk over for andre
* give primitive, absolutte, kritiske vurderinger af dig selv
* finde fejl ved næsten alt
* være overdrevent dominerende
* tage ledelsen uden at lytte til andre
* opføre dig stygt mod andre
* tænke, at nuværende venskab ikke har nogen værdi
* blive låst i rigide koncepter eller systemer

Det er vigtig for dig at føle harmoni, når du skal tænke. Hvis du bliver presset, kan du få problemer med at tænke og argumentere logisk. Hvis du bliver stillet over for et komplekst problem, som også kræver fakta-kundskab, kan du blive stærkt introvert (Ti). Du må for eksempel forberede dig alene i god tid før en eksamen. Du vil have en tendens til at bruge mange ord, fordi analysen fra tænkningen (T) mangler. Tænke-konklusionerne kommer ofte langt ude i processen. Hvis du ikke får accept, bliver du ofte sårbar.

Kommunikation

Som ENFJ’erer vil du sædvanligvis kommunikere på en udadvendt og engageret måde, hvor følelser og tanker bliver udtrykt (EF). Sædvanligvis formidler du energi og entusiasme og fokuserer på mennesker og ting i den ydre verden (E). Du har din styrke i at snakke dig frem til konklusioner og klarhed. Du foretrækker at præsentere budskabet mundtligt fremfor skriftligt og snakker gerne i grupper med mange mennesker.

Med din præference for intuition (N) bruger du indsigt og fantasi for at sætte en diskussion i gang, og du præsenterer gerne en sag fra flere synsvinkler. Fremtidige muligheder og udfordringer er interessante for dig. Ofte henviser du til generelle begreber og foretrækker at forstå ”helhedsbilledet” med det brede perspektiv først. Du kan lide, at forslag er kreative og usædvanlige, og du kan godt bryde en fastsat arbejdsplan.

Med følelse (F) kan du ofte udtrykke dig engageret og udtryksfuldt, og du værdsætter andre i samarbejde og kommunikation. Du værdsætter logik, men ikke uden at man tager personligt stilling til en sag. Du overbevises af information, som bliver givet med en personlig, entusiastisk tone og af det, som føles "rigtigt for mig". Værdien af et alternativ, og hvordan det vil påvirke andre mennesker, er vigtig. På baggrund af dette vil du ofte respektere personlig autoritet. Du vil være venlig og social, når du snakker, og du vil have sammenhæng i eget værdisystem. Medfølelse er vigtigt, og logik og objektivitet betragter du helst som noget, der kan værdsættes.

Med præference for vurdering (J) fokuserer du gerne på opgaven, som skal løses, og snakker om resultater, retning og målopnåelse. Du giver ofte klart udtryk for dine standpunkter og beslutninger, og du vil have planer med tidsfrister. Du forventer også, at andre gør deres opgaver færdigt til aftalt tid. Overraskelser vil du helst undgå, og du vil have forvarsel, i så fald at en ændring skal finde sted.

Læringsstil

Som ENFJ’er lærer du sædvanligvis bedst ved at kunne forestille dig situationer og vurdere meninger og værdier blandt andre mennesker. Åbne spørgsmål, hvor du også kan anvende følelsesbaserede opfattelser af situationen, foretrækkes. Hvis du samtidig kan opleve engagement sammen med andre mennesker eller anvende gruppearbejde, vil dette påvirke din læresituation positivt.

Med præference for ekstroversion (E) lærer du bedst gennem interaktion og kommunikation med andre mennesker. Du lærer godt gennem at snakke, mens du tænker, og får ofte klarhed og konklusion gennem samtaler. I tillæg lærer du godt ved at være i gang med mange aktiviteter samtidigt og trives gerne med mundtlige prøver.

Med præference for intuition (N) lærer du bedst ved at begynde med helheden og sætte stykker ind efterhånden. For mange detaljer på en gang forstyrrer overblikket, da du har behov for at forstå helheden først. Dette gør, at du har en relativt god hukommelse for at forstå helhed og mening. Dersom du kan se fremtidig nytteværdi af det, som du lærer, vil du have god nytte af det i en læresituation. Dine kreative styrker ligger sædvanligvis i at se helheden uden for rammen af det, du er i gang med.

Med præference for Følelse (F) lærer du bedst gennem at mærke, hvad der er rigtigt og forkert med det, du er i gang med. Du har behov for at mærke, hvordan dette kan påvirke dig selv eller andre mennesker. I en læresituation er forholdet til kammerater og lærer vigtig, og du har behov for at få godkendelse og accept fra disse for at trives og lære bedst muligt. Gruppearbejde vil du trives med, specielt hvis du kan anvende dine evner til at inspirere andre i gruppen.

Med præference for at organisere din livsstil på en organiseret og struktureret måde (J) lærer du bedst gennem at få materialet præsenteret på en struktureret, forudsigelig og ordentlig måde. Du kan lide at se fremgang og synlige resultater af det, som du lærer, og lærer godt gennem arbejdsbøger og demonstrationer. Du kan lide at have milepæle, som du kan rette dig efter, og kan lide at afslutte og begynde på nye milepæle.

Karriere

Kendskab til egne præferencer kan være til hjælp og nytte, når du skal vælge karriere. Forskning viser, at tilfredsstillelse i arbejdslivet afhænger meget af, om du får mulighed for at bruge dine præferencer. Hvis dine arbejdsområder hovedsageligt indeholder den type oplevelser, som du naturligt foretrækker ud fra dine præferencer, vil du sædvanligvis håndtere arbejdet bedre og finde det mere tilfredsstillende. Hvis dine arbejdsområder hovedsageligt har brug for den måde at tage beslutninger på,

som er naturlig for dig, vil dine beslutninger oftest blive bedre, og de vil blive taget med større sikkerhed.

Alle dine præferencer er vigtige for din karriere. De to midterste bogstaver i din typebetegnelse (N og F) betyder særdeles meget, når det gælder, hvilket arbejde du vil udføre bedst og have mest glæde af. Hvordan du går frem i dit job, vil i stor grad blive afgjort af din J-præference. Hvilken slags arbejde, du bedst vil kunne lide inden for et specielt område, vil kunne afhænge af din E-præference, som handler om, hvor du henter og bruger din energi.

Arbejdsstil

Som ENFJ’er vil din arbejdsstil være præget af dine gode evner til at inspirere, formidle og dele værdier i samspil med andre mennesker (NF).

Du kan lide variation og handling, og foretrækker at have flere mennesker omkring dig (E). Du foretrækker arbejdsopgaver, som ikke er alt for lange og seje. Du har sædvanligvis ikke noget imod flere arbejdsopgaver samtidigt, og afbrydelser, som f.eks. telefonsamtaler, har du ikke noget imod. Du foretrækker at være handlingsorienteret, men kan af og til handle for hurtigt - før du har fået tænkt grundigt nok. Du er interesseret i aktiviteterne omkring jobbet, og hvordan andre arbejder, og du udvikler selv ideer ved samtaler og diskussion.

Vær opmærksom på, at du kan bruge for meget tid på at skaffe dig lidet produktive kontakter, som du måske ikke har brug for senere.

Med din præference for intuition (N) kan du lide at løse nye og sammensatte problemer – du kan bedre lide at lære noget nyt, end at bruge det du kan. At finde på nye ting er interessant for dig. Komplicerede situationer tåler du godt. Med rutinearbejde kan du i det lange løb blive utålmodig. Med din fokusering på fremtid og muligheder kan du overse vigtige fakta undervejs i arbejdet. Du foretrækker hellere ændring frem for at gå videre med det, som er, og du arbejder med energi og entusiasme. Det er imidlertid normalt for dig at have uenergiske perioder undervejs.

Med præference for følelse (F) kan du lide arbejdsopgaver, hvor du kan bruge værdier og overbevisning for at drage dine konklusioner, som fører til, at der bliver taget vare på mennesker. Med blikket rettet mod underliggende værdier lader du ofte beslutninger påvirkes af det, du selv og andre kan lide eller ikke kan lide. Du vil gerne være forstående og sød, og bryder dig ikke om eller undgår at sige noget ubehageligt. Harmoni er vigtig for dig. Derfor har du en tendens til at være meget forsigtig med andre menneskers følelser.

Risikoen er, at du kan være for optaget af, hvad andre siger, og kan lade være at overveje de logiske konsekvenser af alternativerne.

Med ønske om at organisere dit liv på en planlagt og organiseret måde (J) søger du struktur og tidsplaner, og arbejder bedst, når du kan planlægge og følge dine planer. Du kan lide at få ting fuldført, men kan af og til beslutte for hurtigt for at blive færdig med sagen.

***Potentielle styrker***

* Får ting organiseret
* Har evne til at udvikle menneskelige ressourcer
* Er dygtig til at skabe enighed
* Er dygtig med mennesker
* Formidler energi og entusiasme

Trivsel og "succes"

**NF** Arbejde, som omhandler udvikling af mennesker og deres potentiale, f.eks. pleje og omsorg, humanitært arbejde, religiøst arbejde, adfærdsvidenskab, forskning, undervisning af unge og voksne, rådgivning, forfatterskab, kunst, musik, kultur, salg af livsværdier osv.

Som ENFJ’er vil du med din fleksibilitet have mange alternativer at vælge imellem. Så længe du kan arbejde med mennesker og får tilstrækkelig med forskellige erfaringer, som stimulerer din kreativitet, kan du trives meget godt og gøre det meget godt. Du foretrækker at arbejde i et støttende miljø.

Du fungerer bedst i job, hvor du har med mennesker at gøre, og i situationer hvor samarbejde er nødvendigt. Du trives med at bruge meget arbejdstid på at kommunikere med dine kollegaer og dine kunder.

Dine evner kommer bedst til deres ret i job, som involverer mennesker, og i situationer, som kræver opbygning af samarbejde. Du gør det ofte godt i situationer, hvor du kan inspirere og lede andre. Du er dygtig med mennesker og er god til at lede gruppeprocesser. Du kan lide at gøre andre glade og har talent for at få det bedste ud af andre. Mange af din typologi finder vi i job såsom lærer, rådgiver og sælger.

Du er mindre tilfreds i arbejde, som kræver faktisk nøjagtighed, såsom bogføring og regnskab, med mindre du af en eller anden grund finder personlig mening og udvikling i dette arbejde.

***Kan lide arbejdsopgaver, hvor du kan:***

* Fokusere på mennesker
* Være optaget af, hvordan andre tænker og føler
* Hjælpe, støtte, opmuntre og give råd til andre
* Skabe varme og dybe relationer
* Samarbejde og kommunikere med mange personer
* Arbejde med gruppeprocesser
* Være i centrum for opmærksomheden
* Inspirere og lede
* Skabe harmoni
* Søge nye ideer og muligheder
* Arbejde med skriveopgaver
* Være fremtidsorienteret
* Være kreativ og energisk
* Være serviceorienteret
* Være struktureret og organiseret

Arbejdsmiljø

Som ENFJ’er vil du sædvanligvis foretrække et aktivt arbejdsmiljø med mulighed for at kunne være udtryksfuld og entusiastisk over for andre, og hvor du kan udtrykke dine tanker og følelser og få anerkendelse for dette (EF). Du vil foretrække samvær og dialog med mange mennesker, enten på arbejdspladsen eller uden for virksomheden, hvor du kan bruge dine evner til at kommunikere og involvere dig med mange mennesker (E).

Du ønsker, at arbejdsmiljøet vægtlægger arbejde, som omhandler brug af dine evner, indsigt og fantasi til at se fremover og nye muligheder samt for dine evner til at lære nye færdigheder (N). Sædvanligvis ønsker du, at miljøet har interesser, som fokuserer på værdier og mennesker, og du forventer arbejdsopgaver, som i stor grad yder hjælp og service til mennesker, så du kan bruge dine mellemmenneskelige færdigheder (F).

Du ønsker, at miljøet selv anvender og vægtlægger dine evner til at være struktureret, beslutsom, målsættende og kunne holde tidsfrister. I tillæg ønsker du gerne at have nogen medbestemmelse og kontrol over det, som sker (J).

***Foretrækker et arbejdsmiljø:***

* som er aktivt og handlingsorienteret
* som er menneskeorienteret
* som tillader at dele meninger og følelser
* som er støttende og socialt
* som har en atmosfære af samarbejde, harmoni og

kammeratskab

* som opmuntrer til selvudfoldelse
* med individer, som lægger vægt på forandring bedst

for andres udvikling

* med mulighed for kreativitet
* som er orienteret mod ideer
* hvor du kan lære nye færdigheder
* med variation og udfordringer
* som fokuserer på hjælp og service til mennesker
* som er etableret og velordnet
* som er struktureret
* som er organiseret

*Omvendt vil du demotiveres af et arbejdsmiljø og arbejdsopgaver med for lidt fokus på værdier, mennesker og følelser. Du vil demotiveres af for lidt samvær og dialog med andre mennesker, af for meget fokusering på detaljer og fakta, og hvor du får for lidt mulighed for at arbejde med at kunne være udtryksfuld og entusiastisk. I tillæg vil du kunne demotiveres, hvis der er for lidt orden, struktur og kontrol.*

En lille bøn for ENFJ’eren

Gud, hjælp mig med kun at gøre det, jeg kan, og stole på, at du tager dig af resten. Kan jeg få det skriftligt?

|  |  |
| --- | --- |
| Du kan dække rollen som: **Formidler** | |
| Vigtige egenskaber: | Overbevisende, ”sælgende”, kan lide et varieret, spændende og stimulerende arbejde, keder sig let, indflydelsesrig og udadvendt. |
| Generel adfærd: | Højt energiniveau, kender mange mennesker, kan lide at kommunikere, optaget af at skaffe ressourcer til sig selv og andre og af fremtiden, begrænset detaljefokus. |
|  | Du kan dække teamrollen **Formidler**. Dette betyder, at du stadig spejder efter nye muligheder, inspiration og ideer, som du kan gribe fat i og udforske videre. Du har ”radar” for, hvad der sker af nye og spændende ting både i og uden for teamet og organisationen, er åben og social, og plejer et stort kontaktnet, og er dygtig til at få ressourcer frem for at fremme dine ideer og projekter. Du kan blive glødende engageret i det, som optager dig, og har gennem dit engagement og din veltalenhed også en stor gennemslagskraft og evne til at skabe overbevisning og entusiasme hos andre. Du trives bedst, når du sammen med andre entusiastiske mennesker kan iværksætte ideer og skabe forandring, fortrinsvis i et miljø med højt tempo og muligheder for en stor kontaktflade.  Du har mange jern i ilden, og en forkærlighed for de store linjer, og du vil helst bevæge dig ind i fremtiden med syvmilestøvler, fri for at måtte tænke på kedelige detaljer og begrænsende rammebetingelser. Dette gør, at du for nogen kan virke energigivende og inspirerende, mens andre kan finde det energidrænende at prøve at holde trit med dine store spring i højt tempo, og de kan blive frustrerede over din manglende jordbundenhed og opmærksomhed omkring vigtige detaljer og fakta. |

|  |  |
| --- | --- |
| Du kan dække rollen som: **Informator** | |
| Vigtige egenskaber: | Støttende, hjælpende, tolerant, informationssamler og –formidler, bryder sig ikke om tidspres, velorienteret, fleksibel. |
| Generel adfærd: |  |
|  | Du kan dække teamrollen **Informator**. Dette betyder, at du søger, samler og formidler information. Du er fleksibel, åben og samarbejdsorienteret, og du bruger information og kundskab til at skabe sammenhæng og binde mennesker sammen. Du har antenner for at opfange stemninger i et team eller en gruppe, er god til at se, hvilke behov hvert enkelt medlem har, og bidrager med indsigt for at skabe og opretholde et inspirerende og harmonisk arbejdsmiljø. Du motiverer andre gennem dit personlige engagement, din tilpasningsdygtighed og en mild, støttende væremåde. Du anser teamets værdimæssige forankring for vigtig og kan derfor reagere negativt på rendyrkede, logiske og analytiske ræsonnementer, som du oplever som upersonlige, kolde og sågar kyniske.  Din åbne og informationssøgende holdning præger din arbejdsstil, således at dit fokus er på at søge stadig nye muligheder, sammenhænge og perspektiver snarere end at arbejde struktureret mod fastsatte mål. Sammen med din tålmodige og afventende indstilling gør dette, at du nogle gange kan opfattes som ustruktureret, ubeslutsom og langsom til at danne dig en mening. På samme tid kan du fremstå som urokkelig i sager, hvor din stærke værdiforankring bliver engageret. |

|  |  |
| --- | --- |
| Du kan dække rollen som: **Samspilsforvalter** | |
| Vigtige egenskaber: | Loyale, støttende, personlige værdier er vigtige, markante synspunkter omkring hvad der er rigtigt og forkert, arbejdsmotivation forankret i meningsfuldhed. |
| Generel adfærd: | Er med til at svejse teamet sammen, foretrækker en rådgivende rolle, kan være dygtig i forhandlingssituationer, har gerne stærke følelser, sindig, stærkt engageret i det du tror på. |
|  | Du kan dække teamrollen **Samspilsforvalter**. Dette betyder, at du føler ansvar for at varetage og forædle fundamentet for teamets arbejde – de menneskelige, værdimæssige og materielle ressourcer, som gør målopnåelse mulig. Du fremtræder ofte som teamets/organisationens samvittighed. Du vurderer værdiforankringen af det arbejde, som teamet udfører, og er observant på, hvordan de menneskelige og sociale aspekter bliver varetaget. Du er en god relationsbygger, ikke særlig optaget af det formelle hierarki, og arbejder gerne ”bag kulisserne” for at skabe en solid fælles platform af værdier og godt samspil. Du har som regel klare synspunkter på rigtigt og forkert og er en god rådgiver og støttespiller, når det gælder værdier og idealer. Du er altid villig til at hjælpe, og er en enorm kilde til styrke og energi, når du har tro på det, som teamet gør.  Fordi du er optaget af andres velvære, kan du nogle gange være i fare for at blive selvudslettende og undertrykke egne behov. På den anden side kan dine stærke værdistandpunkter og overbevisninger sammen med dit menneskefokus medføre, at du hårdnakket modsætter dig selv logisk set nødvendige ændringer, hvis du oplever, at ændringen går på tværs af det, som du tror på, eller på bekostning af menneskers behov og teamets harmoni. |

|  |
| --- |
| **Teamadfærd** |
| Det vigtigste for dig, når du skal lede et teamarbejde, er at fremme, at teamets mål opnås gennem at samarbejde og ved at overveje alles synspunkter. Du leder også ved at sikre en indsigtsfuld og målrettet planlægning. En anden vigtig side ved ledelse er at udnytte alle teammedlemmers ressourcer og sikre mangfoldighed.  Dine vigtigste bidrag er at sikre struktur og organisere. Du kan skabe enighed gennem afklaring og samarbejde. Du bidrager også ved at inspirere andre ved hjælp af indsigt og sensitivitet, og du tilfører teamet energi med begejstring og humoristisk sans.  Du kan irritere andre ved at fremstå som ”her er det mig, der bestemmer” eller som ”hønemor”. Du kan også irritere andre ved at være loyal over for mennesker eller sager, som ikke fortjener det, eller bruge for meget tid på forholdet mellem teammedlemmerne.  Du påvirker de andre ved at opmuntre dem, sådan at alle synspunkter bliver hørt, og rette opmærksomhed mod både proces og indhold. Du påvirker også ved at skabe en klar organisation med en tydelig agenda, tidsfrister og krav til opgaveudførelsen.  Du kan blive irriteret på teammedlemmer, som er uforberedte og ikke engagerer sig i løsning af teamets problemer, eller kommer for sent, går for tidligt og ikke respekterer andres tid. Du er heller ikke glad, hvis andre ikke samarbejder. Du værdsætter forskellighed men kan blive ganske irriteret på de, som undlader at tænke på, hvordan virkningen af deres beslutninger påvirker andre. Du kan i tillæg blive irriteret over dem, som bruger sparsom eller ingen tid på godt humør og trivsel i gruppen.  Du kan med fordel lade andre gøre deres egne erfaringer og lade dem lære af deres fejl. Du kan også være lidt mere skeptisk og kritisk. Du vil kunne øge din effektivitet ved at fokusere på at få opgaver afsluttet. |